Չիկագոյի համալսարանում կազմակերպվում է կարևոր մի գիտաժողով։ Այն անդրադառնում է քսենոֆոբիայի/այլատյացության խնդիրներին Օսմանյան կայսրությունում։ «Վերջին ժամանակ Օսմանյան կայսրության պատմությանն անդրադարձող պատմական հետազոտություններում, ինչպես նաև ներկա թուրքական իշխանությունների հռետորաբանության մեջ փառաբանվում է այն թեզը, թե Օսմանյան կայսրության բոլոր հպատակները աներկբայորեն բարգավաճում էին «Pax Ottomana»-ի (Օսմանյան աշխարհի) հովանու ներքո։ Լայն տարածում է գտել այն տեսակետը, որ 16-17-րդ դարերում տնտեսական ու սոցիալական կայունությունը կայսրությունում խաղաղ գոյատևման համար ապահովել էր անվտանգ ու ապահով մթնոլորտ։ Պատմական աղբյուրները, սակայն, ցույց են տալիս, որ նշված ժամանակահատվածում Օսմանյան կայսրության սոցիալական և մշակութային իրադրությունը շատ ավելի բարդ էր։ Ցանկանալով լրացնել այն մեծ բացը, որ առկա է Օսմանյան հասարակության մասին ընդունված վերոնշյալ պատում-նարատիվներում (narrative), սիմպոզիումը կենտրոնանալու է երկու շաղկապված թեմայի վրա՝ քսենոֆոբիա (xenophobia) և այլատյացություն (alterophobia)», – նշվում է գիտաժողովի հայտարարության մեջ։